MOSKVA. Rusko začalo s produkciou dvoch vakcín proti vírusu takzvanej prasacej chrípky a do konca roka by malo vyrobiť najmenej 35,5 milióna kusov dávok. Podľa námestníčky ministerstva vnútra Veroniky Skvortsovej výroba sa začala v pondelok po tom, ako vakcíny prešli klinickými testami, ktoré potvrdili ich bezpečnosť.
Ako dodala, lieky nevykazujú žiadne vedľajšie efekty a všetci testovaní sa cítia dobre. Skvortsova pre agentúru RIA Novosti potvrdila, že vakcínu budú koncom augusta testovať na deťoch a tínedžeroch. Podľa prvého podpredsedu vlády Viktora Zubkova vyčlenila Moskva na ich vývoj v rokoch 2009-2010 až 4 miliardy rubľov (88 209 eur).
Začiatkom októbra identifikovali v krajine vírus tzv. novej chrípky typu A (H1N1) u 591 osôb. Podľa posledných štatistík Svetovej zdravotníckej organizácie (WHO) doteraz pri pandémii prasacej chrípky potvrdili vyše 340 tisíc nakazených osôb, z čoho v 4 100 prípadoch spôsobilo ochorenie smrť.